Проект

З А К О Н

За изменение на Закона за здравното осигуряване

§ 1. В чл.33 се създава нова т.5 със следното съдържание:
“5. чуждестранни студенти и докторанти, приети за обучение във висши училища и научни организации у нас по актове на Министерския съвет или по междуправителствени спогодби за образователен, научен и културен обмен”.

§ 2. В чл.34 се създава нова т.4:
“4. от датата на записване в съответното висше училище или научна организация”.

§ 3. В чл.40, ал.2 се създава нова т.10 със следното съдържание:
“10. чуждестранни студенти и докторанти, приети за обучение във висши училища и научни организации у нас по актове на Министерския съвет или по междуправителствени спогодби за образователен, научен и културен обмен”.

				Вносители: Красимир Каракачанов и група н.п. 

М О Т И В И

	През последните тринадесет години българската държава осъществява образователна дейност сред българите в чужбина. Тя се извършва основно по реда на Постановление № 103 от 1993 г. за осъществяване на образователна дейност сред българите в чужбина, както и на други актове на Министерския съвет. В изпълнение на тази образователна политика годишно в български висши училища и научни организации се приемат за обучение на места, субсидирани от държавата, до 400 студенти по реда на ПМС № 103/1993 г. и до 150 студенти по реда на чл.3 на ПМС № 228 от 1997 г. за приемане на граждани на Република Македония за студенти в държавните висши училища наРепублика България. Наред с това, по реда на чл.5 на ПМС № 103 ежегодно се приемат до 12 докторанти в български висши училища. 
Съгласно чл.40, ал.2 от Закона за здравното осигуряване за сметка на Републиканския бюджет се осигуряват студентите редовно обучение във висшите училища до навършването на 26 годишна възраст и докторантите – редовно обучение по държавна поръчка. Сумата за здравно осигуряване е на стойност от 6.60 лв. на месец за всяко от лицата. Тази разпоредба обаче не се отнася и прилага към чуждестранните студенти от общностите ни в чужбина, което ги поставя в неравностойно положение, с оглед на целенасочената образователна политика на българската държава сред сънародниците ни зад граница.
Съгласно чл.33, т.3 от Закона за здравното осигуряване задължително осигурени са и чуждите граждани и лицата, на които е разрешено дългосрочно пребиваване в Република България. Според чл.34, ал.1, т.2 задължението за осигуряване на лицата по чл.33, т.3 възниква от датата на получаване на разрешение за постоянно пребиваване. От обучаващите се по реда на ПМС № 103/1993 г. и ПМС № 238/1997 г. обаче единици придобиват постоянно пребиваване.
Предложените допълнения и изменения на Закона за здравното осигуряване регламентират правото да бъдат осигурявани от републиканския бюджет студентите и докторантите, приети за обучение във висши училища и научни организации у нас по актове на Министерския съвет. В тази категория са включени и студентите и докторантите, обучаващи се по силата на междуправителствени спогодби за образователен, научен и културен обмен, чието осигуряване и към настоящия момент се извършва за сметка на републиканския бюджет съгласно съвместно указание на НОИ и НЗОК. От друга страна, в категорията, осигурявани от държавния бюджет учащи се са изключени специализантите, тъй като по споменатите постановления и по междуправителствените спогодби се осъществяват само краткосрочни специализации, чиято максимална продължителност не надхвърля 12 месеца.
Приемането на предложената промяна би представлявало важна стъпка в осъществяваната от българската държава образователната дейност сред общностите ни в чужбина – в частта, която засяга статута и условията, при които се обучават и пребивават студентите от българските общности зад граница и тяхната адаптация по време на престоя им в Република България.

				Вносители: Красимир Каракачанов и група н.п.